Comisia Europeană a anunțat pe 3 septembrie rezultatele concursului din acest an pentru obținerea de granturi oferite de Consiliul European pentru Cercetare (ERC) cercetătorilor aflați la începutul unei cariere independente. Alexandru Tomescu, cercetător în științe computaționale la Universitatea din Helsinki, a primit un grant de 1.5 milioane de euro din partea ERC. Proiectul său, “Algoritmi siguri și compleți pentru bioinformatică (SAFEBIO)”, va aduce contribuții semnificative în analiza datelor din secvențierea ADN, o tehnologie care poate fi folosită în diagnosticul medical, anunță Comisia Europeană.

Granturile pentru cercetători aflați la începutul unei cariere independente au o valoare totală de 621 de milioane de euro și au fost acordate unui număr de 408 oameni de știință. Granturile acestea fac parte din programul UE pentru cercetare și inovare Orizont 2020 și au ca scop să îi ajute pe cercetători să își constituie propriile echipe și să desfășoare activități de cercetare de pionierat în diverse discipline, generând, astfel, aproximativ 2.500 de locuri de muncă pentru bursieri titulari de doctorate, doctoranzi și alți angajați.

“În știința computațională, de regulă abordarea este de a vizualiza și a analiza toate soluțiile posibile la o problemă, în speranța de a găsi printre ele pe cea corectă. Cu cât se lucrează însă cu mai multe date, cu atât această abordare devine mai puțin realistă. Datorită noului său grant ERC pentru cercetători debutanți, dr. Alexandru Tomescu, de la Universitatea din Helsinki, va fi în măsură să soluționeze această incertitudine. Ideea sa este să studieze acele părți ale unei soluții care sunt comune tuturor răspunsurilor la o problemă computațională. Teoretic, aceste soluții parțiale sunt „sigure”; conțin informații probabil corecte”, explică executivul european, în comunicatul remis Edupedu.ro.

Această abordare este deja folosită experimental, dar Tomescu va fi primul care o va aborda analitic. Se estimează că activitatea sa va fi utilă pentru analiza datelor din secvențierea ADN întrucât această tehnologie evoluează de la laborator la diagnostic medical.

Carlos Moedas, comisarul european pentru cercetare, știință și inovare, a declarat că “cercetătorii au nevoie de libertate și de sprijin ca să poată da curs curiozității lor științifice, dacă dorim să găsim răspunsuri la cele mai dificile provocări ale epocii și viitorului nostru. Punctul forte al granturilor pe care UE le oferă prin intermediul ERC este crearea de oportunități pentru ca cercetători excepționali să își urmărească cele mai îndrăznețe idei.”

Activitățile de cercetare vizate de aceste granturi se vor axa pe diferite subiecte, precum: studierea modului în care alimentele de origine vegetală provenite din păduri ar putea oferi soluții de reducere a foametei la nivel mondial; evaluarea intensității, a frecvenței și a distribuției modului în care crește nivelul mării în Europa; investigarea modului în care companiile de tehnologie își promovează produsele și urmăresc să obțină încrederea consumatorilor; sau elucidarea abilităților de supraviețuire ale organismelor unicelulare.

Granturile ERC destinate cercetătorilor aflați la începutul carierei se acordă oamenilor de știință de orice naționalitate, cu experiență de doi până la șapte ani de la obținerea doctoratului (sau a unei diplome echivalente) și cu un istoric științific solid. Cererile de propuneri se publică o dată pe an pentru fiecare schemă. Detalii și termenele de depunere a cererilor de granturi, inclusiv în ceea ce privește runda 2020, sunt disponibile aici.

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA